text: Sigtenbjerggaard om cpr-sjusk: Vi kan gøre det bedre
  23 november 2016 kl. 20.51
  Datatilsynet kritiserede tirsdag Vejle Kommune for brud på persondataloven, fordi kommunen har omfattende mangler i deres tilsyn. Borgmester erkender kritikken.
  Vejle Kommune overholder ikke sikkerhedskravene i persondataloven, når de udleverer personfølsomme oplysninger om borgerne til tredjepart. Det konkluderede Datatilsynet i dag i en rapport, hvor de betegner det som ”meget kritisabelt”.
  - Kritikken er delvist berettiget, og vi tager kritikken til efterretning og handler på det. Vi vil gøre, hvad vi kan, for at gøre det bedre, siger Arne Sigtenbjerggaard (V), borgmester, Vejle Kommune, til TV SYD.
  Han fortæller desuden, at kommunen nu har ansat ekstra personale, for at rette op på problemet.
  Arne Sigtenbjerggaard: " Kritikken er delvist berettiget, og vi tager kritikken til efterretning og handler på det"
  -Der hvor kritikken rammer os, er, at vi en gang om året skal revurdere vores politik på området. Det har vi ikke gjort, men det strammer vi op på, så vi gør det fremadrettet, siger Arne Sigtenbjerggaard.
  Alligevel mener han ikke, at borgerne skal være bekymrede.
  -Borgerne kan føle sig trygge, fordi der ikke er konstateret nogen brud, og informationerne ikke er havnet på nettet. Fejlen er, at vi ikke har revurderet vores politik, siger han.
  - Jeg tror på, at vi får rettet op på det, afslutter Arne Sigtenbjerggaard.
  